Puk-student sterf aan nie-aansteeklike meningitisEttienne de Villiers. Die Noordwes-Universiteit (NWU) het Maandagaand gesê dat Ettienne de Villiers, ŉ eerstejaarstudent wat Vrydag dood in sy woonstel aangetref is, aan ŉ nie-aansteeklike vorm van meningitis gesterf het. Maroela Media het vroeër berig Jean de Villiers, Ettienne (19) se pa, het gesê dat Ettienne aan virale meningitis dood is. Die oorsaak van sy dood is deur ŉ nadoodse ondersoek vasgestel. Fika Janse van Rensburg, rektor van die universiteit, het in ŉ verklaring gesê dat die oorsaak van Ettienne se dood nie verwar moet word met die aansteeklike breinvliesontsteking (bakteriële meningokokkale meningitis) nie. “Ná ŉ gesprek met die staatspatoloog is daar bevestig dat Ettienne se dood deur die nie-aansteeklike breinvliesontsteking (virale enkefalitis) veroorsaak is,” het Janse van Rensburg gesê. “Help asseblief dat alle bespiegelings en gerugte oor vermeende oorsake van Ettienne se tragiese dood hiermee stopgesit word. Ek gee die versekering, indien daar enige risiko van enige aansteeklike siekte sou ontstaan, sal ons onmiddellik die nodige stappe doen en dit amptelik bekendmaak, soos ons gebruik is.” Janse van Rensburg het gesê die universiteit kry saam met Ettienne se ouers, woonstelmaat en ander familie en vriende swaar. “Mag hulle in hierdie moeilike dae besondere vrede en vertroosting ervaar, en dat die NWU-Puk-gesin hulle bystaan en dra.”